Det gik rigtigt godt torsdag, da Hjallerup Marked åbnede for årets udgave af Nordeuropas største heste- og kræmmermarked. Og det går på tredjedagen fortsat godt, for der er hele 40 procent flere gæster lørdag, end der var torsdag. - Alt vejr er godt markedsvejr, men varmt vejr er særdeles godt vejr for os. Det kan godt være, at mange gerne vil ud og på stranden, men de vil også besøge os, så det er fantastisk, lyder det fra Stefan Jacobsen, der er næstformand i i pr-udvalget hos Hjallerup Marked. Temperaturen har sneget sig op på 28 grader, men ifølge de lokale markedsfolk, så er der lidt vind, der gør, at det lufter lige tilpas. Og måske er det de svale briser, der gør, at markedet med politi-øjne finder sted i god ro og orden. Der er foretaget et par anholdelser for det, politiet selv betegner som små-ting, en enkelt person er sigtet for overtrædelse af våbenloven, da vedkommende havde en peberspray på sig, der er skrevet et par sager om overtrædelse af euforiserende stoffer. Nordjyllands Politi er til stede 24 timer i døgnet på Hjallerup Marked, ligesom markedet selv sørger for vagter flere steder på pladsen.

Referat:
Arrangørerne af Hjallerup Marked har svært ved at få armene ned af begejstring, besøgstallet bare stiger og stiger, mens alt foreløbig afvikles i god ro og orden.